פרד בוסקה
ביוגרפיה

בוסקה שיחק בילדותו כדורגל. בגלל פציעות מרובות כתוצאה מצמיחה מואצת נאלץ לוותר על אהבתו. בגיל 14 החל להתאמן בשחייה. בוסקה התאמן במועדון השחייה של מרסיי. בשנים 2001–2005 למד בוסקה באוניברסיטת אובורן, אלבמה והתאמן בהדרכתו של דייוויד מארש.
באליפות אירופה בשחייה שנערכה בהלסינקי, פינלנד בשנת 2000 זכה בוסקה במדליית ארד ב-4x100 מטר חופשי בתוצאה של 3:20.37 דקות, אחרי המנצחים מרוסיה (3:18.75 דקות) וגרמניה (3:19.61 דקות).
באולימפיאדת סידני (2000) סיים בוסקה עם חבריו פעמיים במקום השביעי ב-4x100 מטר חופשי (3:21.00 דקות), המנצחת הייתה הרביעייה האוסטרלית שקבעה שיא עולם חדש (3:13.67 דקות) וב-4x100 מטר מעורב (3:40.02 דקות), המנצחת הייתה הרביעייה האמריקאית (3:33.73 דקות).
באליפות העולם בשחייה שנערכה בברצלונה, ספרד בשנת 2003 זכה בוסקה במדליית ארד ב-4x100 מטר חופשי בתוצאה של 3:15.66 דקות, אחרי המנצחים מרוסיה (3:14.06 דקות) וארצות הברית 3:14.80 דקות).
באליפות אירופה בשחייה (בריכה של 25 מטר) שנערכה בווינה בשנת 2004 זכה בוסקה בשתי מדליות זהב, ב-100 מטר חופשי בתוצאה של 47.52 שניות, לפני השחיין האיטלקי פליפו מניני (47.66 שניות) והשחיין הגרמני ג'נס שרייבר (48.00 שניות) וב-4x50 מטר בתוצאה של 1:26.24 דקות, לפני גרמניה (1:26.30 דקות) ושוודיה (1:26.98 דקות).
באליפות המכללות של ארצות הברית (NCAA) בשחייה שנערכה בשנת 2004 קבע בוסקה שיא עולם ב-50 מטר חופשי (בריכה של 25 מטר) בתוצאה של 21.10 שניות. השיא החזיק מעמד שנתיים.
באולימפיאדת אתונה (2004) שחה בוסקה 5 משחים. ב-4x100 מטר מעורב הוא סיים במקום החמישי בתוצאה של 3:36.57 דקות, המנצחת הייתה הרביעייה מארצות הברית (3:30.68 דקות). ב-4x100 מטר חופשי הוא סיים במקום השביעי בתוצאה של 3:16.23 דקות, המנצחת הייתה הרביעייה הדרום אפריקאית שקבעה שיא עולם חדש (3:13.17 דקות). ב-100 מטר חופשי הוא סיים במקום ה-10 בתוצאה של 49.25 שניות, בחצי הגמר, בשלב המוקדמות הוא שחה מהר יותר בזמן של 49.08 שניות. ב-50 מטר חופשי הוא סיים במקום ה-12 בתוצאה של 22.29 שניות, בחצי הגמר, בשלב המוקדמות הוא קבע זמן מהיר יותר 22.24 שניות. ב-100 מטר פרפר הוא סיים במקום ה-25 בתוצאה של 53.63 שניות.
בשנת 2005 זכה בוסקה באליפות המכללות ב-50 יארד חופשי בשיא מכללות ושיא בינלאומי של ארצות הברית בתוצאה של 18.74 שניות, שיפור לשיאו הוותיק של טום ג'אגר, (19.05 שניות) משנת 1990 ובכך היה לשחיין הראשון ששוחה משחה זה מתחת ל-19 שניות.
באותה שנה במשחקי הים התיכון שנערכו באלמריה שבספרד, זכה בוסקה בשתי מדליות זהב. ב-50 מטר פרפר בתוצאה של 24.30 שניות, לפני מטיה נאלסו מאיטליה (24.38 שניות) ואלכסיי פונינסקי מקרואטיה (24.39 שניות) וב-4x100 מטר חופשי בתוצאה של 3:20.08 דקות, לפני ספרד (3:22.46 דקות) ויוון (3:22.95 דקות).
באליפות העולם בשחייה שנערכה במלבורן, אוסטרליה בשנת 2007 זכה בוסקה במדליית ארד ב-4x100 מטר חופשי בתוצאה של 3:14.68 דקות, אחרי המנצחים מארצות הברית (3:12.72 דקות) ואיטליה (3:14.04 דקות).
באליפות אירופה בשחייה (בריכה של 25 מטר) שנערכה ברייקה, קרואטיה בשנת 2008 זכה בוסקה בשתי מדליות. מדליית זהב במשחה ל-4x50 מטר חופשי בשיא עולם חדש של 1:20.77 דקות, לפני איטליה (1:23.37 דקות) והמארחים מקרואטיה (1:23.68 דקות). בנוסף הוא זכה במדליית כסף במשחה ל-50 מטר חופשי בתוצאה של 20.69 שניות, מעט אחרי בן ארצו אמורי לביו (20.63 שניות) שקבע שיא עולם בשלב חצי הגמר (20.48 שניות) ולפני השחיינים ייבגני לאגונוב מרוסיה ודוג'ה דראגנייה מקרואטיה (21.15 שניות).
באולימפיאדת בייג'ינג (2008) זכה בוסקה עם חבריו במדליית כסף במשחה ל-4x100 מטר חופשי בתוצאה של 3:08.32 דקות, מעט אחרי הרביעייה האמריקאית המנצחת שקבעה שיא עולם חדש (3:08.24 דקות) אחרי קרב ענקים שבו הצרפתים הוליכו במרבית המשחה עד לנגיעה הסופית. בנוסף, הוא שחה 100 מטר פרפר וסיים במקום ה-16 בחצי הגמר בתוצאה של 52.94 שניות, בשלב המוקדמות הוא שחה מהר יותר וזמנו היה 51.83 שניות.